રિઝર્વ બેંકે વ્યાજ દર ન ઘટાડયા ઃ નિકાસ માટેની રિફાઈનાન્સ મર્યાદા વધારી
૩૦,૦૦૦ કરોડની પ્રવાહિતા વધશે ઃ વ્યાજદર ઘટાડતાં ફૂગાવો વધવાની શક્યતા ઃ આરબીઆઇ
(વાણિજય પ્રતિનિધિ દ્વારા) મુંબઈ,તા.૧૮
આજે રિઝર્વ બેંક ઓફ ઈન્ડિયાએ ધિરાણ નીતિની અર્ધ-ત્રિમાસિક સમીક્ષામાં વ્યાજનાં દરો યથાવત્ રાખ્યા હતા અને કમ સે કમ પા ટકો રેપો રેટમાં કટ આવશે એવી બજાર અને બેંકિંગ વર્તુળોની ઉમ્મીદ પર પણ પાણી ફેરવ્યું હતું. આ જાહેરાતનાં પગલે સર્વત્ર વસવસો જોવાયો હતો. રિઝર્વ બેંકે ''ગ્રોથ''ને વેગ આપવો કે ''ફુગાવા''ને નીચો લાવવો એવા બે વિકલ્પમાંથી બીજા વિકલ્પ પર પસંદગી ઉતારી આ નિર્ણય લીધો હતો. સીઆરઆરમાં પણ કોઈ કાપ નહીં આવતા બેંકોની પ્રવાહિતા વધવાની અપેક્ષાનો ભંગ થયો હતો અને બેંકિંગ વર્તુળોમાં હતાશા પ્રવર્તી હતી. જો કે વધુ એક્સપોર્ટ રિફાઈનાન્સ લિમીટ દ્વારા રૃ.૩૦,૦૦૦ કરોડની પ્રવાહિતા વધારવાની જાહેરાત કરાઈ હતી. રિઝર્વ બેંકનાં મતે ફુગાવાનું દબાણ હજુ ઘણું છે. તેથી પોલિસી રિવ્યુમાં આરબીઆઈએ જણાવ્યું હતું કે આ તબક્કે વ્યાજમાં દર ઘટાડવામાં આવે તો ફુગાવાનું દબાણ વધી શકે એમ છે પરિણામે ટૂંકાગાળા માટેનો ધિરાણ દર રેપો રેટ ૮ ટકાનાં સ્તરે યથાવત્ રખાયો છે. અને કેશ રિઝર્વ રેશિયોનો રેટ પણ ૪.૭૫ ટકાના સ્તરે જ રખાયો છે. મે માસમાં જથ્થબંધ ભાવોનાં આધારે ગણાતો ફુગાવાનો દર ૭.૫૫ ટકાનો હતો જયારે કન્ઝયુમર પ્રાઈસ ઈન્ડેક્સ મુજબનો ફુગાવો મે માસમાં ૧૦.૩૬ ટકા હતો. આમ ફુગાવાને નિયંત્રણમાં રાખવાને રિઝર્વ બેંકે પ્રાધાન્ય આપ્યું છે. કેટલાંક પીઢ અર્થશાસ્ત્રીઓનું માનવું છે કે સરકાર કૃષી પેદાશોનાં લઘુત્તમ ટેકાનાં ભાવો વધારવા જેવા સસ્તી લોકપ્રિયતાનાં પગલાં લે છે જેનાં કારણે, ફુગાવો ઘટવાનાં બદલે વધે છે. તાજેતરમાં જ જાહેર કરાયેલી કૃષી પેદાશોનાં લઘુત્તમ ટેકાનાં ભાવોનાં કારણે ટૂંકાગાળામાં ફુગાવો ૧૦૦ બેસીસ પોઈન્ટ તો લાંબાગાળે ૨૦૦ બેસીસ પોઈન્ટ વધી જશે. ઉપરાંત પેટ્રોલિયમ પેદાશોનાં ભાવો ઘટયા હોવા છતાં ડોલરની મજબૂતાઈએ પણ રિઝર્વ બેંકના હાથ બાંધી રાખી તેને રેટ કટ કરતી અટકાવી હોવાનું આ વર્ગનું માનવું છે. ખુદ રિઝર્વ બેંક માને છે કે વૈશ્વિક તેમ જ રાષ્ટ્રીય આર્થિક મોરચે હજુ સ્થિતિ ચિંતાજનક છે.
નાણા પ્રધાન પ્રણવ મુખરજીએ જણાવ્યું હતું કે રિઝર્વ બેંકનાં આ પગલાં પર પ્રવર્તમાન છૂટક ભાવોની અસર સ્પષ્ટ દેખાય છે. ઊંચા ફુગાવાને રિઝર્વ બેંકે નિર્ણય લેતી વખતે વધુ વજન આપ્યું હશે એવું જણાય છે અને આવાં મિડ-કવાર્ટર રિવ્યુ વખતે પ્રધાનનાં મત જાણવાનું ગવર્નર માટે જરૃરી પણ નથી એવી સ્પષ્ટતા તેમણે કરી હતી. જો કે પૂર્વે શનિવારે મુંબઈમાં નાણાં પ્રધાને જણાવ્યું હતું કે વિકાસ વધારે તેવા પગલાં રિઝર્વ બેંક લે તેવી તેઓને અપેક્ષા છે. વડા પ્રધાનની આર્થિક સલાહકાર સમિતિનાં અધ્યક્ષ સી.રંગરાજને જણાવ્યું હતું કે રિઝર્વ બેંકે વધુ સમય રાહ જોયા બાદ નીતિ વિષયક પગલાં લેવાનો નિર્ણય લીધો છે.
રેટ કટની ધારણાએ અને ગ્રીસનાં હકારાત્મક ડેવલપમેન્ટનાં પગલે શેર બજારોએ ૧૧ સુધી પોઝીટીવ સેન્ટીમેન્ટ દેખાડયા બાદ પોલીસી જાહેર થયા બાદ ૩૦૦ પોઈન્ટથી પણ વધુનો ઘટાડો દેખાડયો હતો.
એસોચેમનાં પ્રમુખ રાજકુમાર ધૂતે જણાવ્યું હતું કે અમે રિઝર્વ બેંકના આ પગલાંઓથી નિરાશ થયા છીએ કેમ કે તેમણે તમામ અપેક્ષાઓ પર અને નાણાં પ્રધાનની રેટકટની અપેક્ષા પર પાણી ફેરવ્યું છે.